b'\n_START_ARTICLE_\nMiroslav Bule\xc5\xa1i\xc4\x87\n_START_SECTION_\n\xc5\xbdivljenjepis\n_START_PARAGRAPH_\nMiroslav Bule\xc5\xa1i\xc4\x87 se je rodil v vasi \xc4\x8cabruni\xc4\x87i poleg Svetvin\xc4\x8denta v Istri Mihu in Luciji roj. Butkovi\xc4\x87. Osnovno \xc5\xa1olo je obiskoval v Jur\xc5\xa1i\xc4\x87ih, srednjo pa v semeni\xc5\xa1\xc4\x8dih v Gorici in Kopru. \xc5\xa0tudiral je filozofijo in teologijo v Rimu na pape\xc5\xa1ki univerzi\xc2\xa0\xc2\xbbGregoriana\xc2\xab. Za njegovo \xc5\xa1olanje se je zavzel zagreb\xc5\xa1ki nad\xc5\xa1kof Alojzij Stepinac. Med drugo svetovno vojno je leta 1943 postal duhovnik. Bil je upravitelj \xc5\xbeupije v Baderni do 1945. Takrat so bile v Istri tri vojske \xe2\x80\x93 partizanska, nem\xc5\xa1ka in italijanska . Med vojno in po vojni je dobival gro\xc5\xbenje od raznih strani. Svetovali so mu, naj se umakne v Italijo na varno, a on je odgovarjal:\xc2\xa0\xc2\xbb\xc4\x8ce me ubijejo, me bodo umorili za Boga in vero.\xc2\xab\n_START_SECTION_\nSmrt\n_START_PARAGRAPH_\nDuhovnik Bule\xc5\xa1i\xc4\x87 je bil umorjen v starosti 27 let od nasprotnikov vere 24. avgusta 1947 v \xc5\xbeupni\xc5\xa1\xc4\x8du v Lani\xc5\xa1\xc4\x87u, kamor je spremljal birmovat odposlanca apostolskega sede\xc5\xbea, Bo\xc5\xbejega slu\xc5\xbeabnika Jakoba Ukmarja, katerega so takrat tudi hudo pretepli. Po sveti ma\xc5\xa1i, kjer je msgr. Ukmar kljub gro\xc5\xbenjam in oviram podelil sveto birmo, je bil Bule\xc5\xa1i\xc4\x87 z no\xc5\xbeem smrtno ranjen v vrat in je kmalu izkrvavel. Tedanja oblast ni dovolila, da bi bil pokopan v rojstni \xc5\xbeupniji v Svetvin\xc4\x8dentu, zato so ga pokopali v Lani\xc5\xa1\xc4\x87u. V grobnico v cerkvi v Svetvin\xc4\x8dentu so ga prenesli leta 1958, leta 2003 pa v posebno kripto v \xc5\xbeupnijski cerkvi.\n_START_SECTION_\nBeatifikacija\n_START_PARAGRAPH_\nBeatifikacijo je vodil dne 28. septembra 2013 v Puljski areni odposlanec in opolnomo\xc4\x8denec pape\xc5\xbea Fran\xc4\x8di\xc5\xa1ka prefekt za zadeve svetnikov kardinal Angelo Amato. Navzo\xc4\x8dih je bilo okrog 20.000 vernikov ter sedemsto duhovnikov. Med \xc5\xa1tevilnimi \xc5\xa1kofi iz Hrva\xc5\xa1ke in sosednih de\xc5\xbeel je bil tudi predsednik S\xc5\xa0K, novome\xc5\xa1ki \xc5\xa1kof in apostolski administrator ljubljanske nad\xc5\xa1kofije Andrej Glavan, kakor tudi beograjski nad\xc5\xa1kof in metropolit Stanislav Ho\xc4\x8devar._NEWLINE_V homilji med ma\xc5\xa1o je pape\xc5\xbeev odposlanec govoril o pomenu mu\xc4\x8deni\xc5\xa1tva in o tem kako Cerkev ne pozablja poguma in mo\xc4\x8di mu\xc4\x8dencev ter se jih s spo\xc5\xa1tovanjem in hvale\xc5\xbenostjo spominja._NEWLINE_\xc2\xa0\xc2\xbbTakoj lahko re\xc4\x8demo, da je dana\xc5\xa1nja beatifikacija don Miroslava Bule\xc5\xa1i\xc4\x87a, duhovnika in mu\xc4\x8denca, praznik miru nad vojno, bratstva nad delitvami, odpu\xc5\xa1\xc4\x8danja nad sovra\xc5\xa1tvom, Bo\xc5\xbeje ljubezni nad \xc4\x8dlove\xc5\xa1ko hudobijo. To je pozitivno, evangeljsko in globoko bo\xc5\xbeansko sporo\xc4\x8dilo, ki spodbuja na\xc5\xa1a srca, da bi delala samo dobro._NEWLINE_Nato je kardinal izpostavil tudi zgled prvega slovenskega bla\xc5\xbeenega mu\xc4\x8denca. Kardinal je v homiliji o njem dejal tole:_NEWLINE_\xc2\xbbTudi v Sloveniji je bil 13. junija 2010 razgla\xc5\xa1en za bla\xc5\xbeenega dvajsetletni mladeni\xc4\x8d Lojze Grozde, ki je mu\xc4\x8deni\xc5\xa1ko umrl iz sovra\xc5\xa1tva do vere.\xc2\xab\xc2\xa0\xc2\xbbZvestoba Kristusu, njegovemu evangeliju in resnici,\xc2\xab\xc2\xa0to je tisto bistveno, kar nam sporo\xc4\x8dajo novi bla\xc5\xbeeni.\n_START_SECTION_\nOcena\n_START_PARAGRAPH_\nKatoli\xc5\xa1ka Cerkev na Hrva\xc5\xa1kem je dobila novega bla\xc5\xbeenega, Miroslava Bule\xc5\xa1i\xc4\x87a, ubitega v povojnem \xc4\x8dasu iz sovra\xc5\xa1tva do vere. Na slovesnosti v Pulju je bil samo predsednikov odposlanec. Ni bilo nikogar iz vlade niti iz vodstva Sabora._NEWLINE_\xc2\xbbGre za duhovnika, ki je \xc5\xbertev popolnoma norega zlo\xc4\x8dina. Pred svojim trpljenjem je bil on eden od ljudi, ki so pomagali antifa\xc5\xa1isti\xc4\x8dnemu gibanju v Istri.\xc2\xab\xc2\xa0_NEWLINE_Stali\xc5\xa1\xc4\x8de pape\xc5\xbea Fran\xc4\x8di\xc5\xa1ka o Bule\xc5\xa1i\xc4\x87evem mu\xc4\x8deni\xc5\xa1tvu je prikazal v homiliji njegov odposlanec kardinal Amato. Rekel je, da so na Hrva\xc5\xa1kem komunisti takoj po vojni pobili 17\xc2\xa0% tedanje duhov\xc5\xa1\xc4\x8dine. Ali je pri\xc5\xa1el \xc4\x8das, da se s Cerkvijo vzpostavi dialog v zvezi z razjasnitvijo teh zlo\xc4\x8dinov?_NEWLINE_\xc2\xbbOd zdavnaj je \xc5\xbee \xc4\x8das za dialog. Jaz si prizadevam biti eden od tistih dejavnikov, ki \xc5\xbeelijo pomagati, da bi do tega dialoga pri\xc5\xa1lo,\xc2\xab\xc2\xa0je dejal v pogovoru za \xc2\xbbDnevnik.hr\xc2\xab hrva\xc5\xa1ki predsednik Ivo Josipovi\xc4\x87 pred svojim potovanjem v Rim in Vatikan.'